b"\n_START_ARTICLE_\nPisan kasvitieteellinen puutarha\n_START_PARAGRAPH_\nPisan kasvitieteellinen puutarha (Orto botanico di Pisa) on Pisan yliopiston alaisuudessa toimiva kasvitieteellinen puutarha Italiassa._NEWLINE_Luca Ghini perusti puutarhan vuonna 1544, sen j\xc3\xa4lkeen kun Cosimo I de' Medici oli nimitt\xc3\xa4nyt h\xc3\xa4net Pisan yliopiston l\xc3\xa4\xc3\xa4ke- ja kasvitieteen professoriksi. Puutarhan paikkaa on muutettu kahdesti, ja nykyiselle paikallaan se siirtyi vuonna 1591._NEWLINE_Puutarhan kasvit on jaettu kokoelmiin, ja lis\xc3\xa4ksi puutarhaan kuuluu arboretum, jossa on vanhoja puuyksil\xc3\xb6it\xc3\xa4. Vanhimmat n\xc3\xa4ist\xc3\xa4 ovat setripuutarhassa kasvavat kuningasmagnolia ja neidonhiuspuu, jotka puutarhan prefekti Giorgio Santi istutti 1787. Vanhan myrttiyksil\xc3\xb6n mukaan nimetyss\xc3\xa4 myrttipuutarhassa on noin 140 l\xc3\xa4\xc3\xa4kekasvilajia. Lis\xc3\xa4ksi puutarhassa on vesikasvikokoelma, jossa on erityisesti Toscanan alueelle tyypillisi\xc3\xa4 kasveja, V\xc3\xa4limeren alueen geofyytteja, mehikasveille omistettu kasvihuone, viljelykasvien kokoelma, pieni kokoelma Apuan Alppien kasveja ja egyptilainen kokoelma, johon kuuluu kasveja, joita viljeltiin muinaisessa Egyptiss\xc3\xa4."